U-I-82/08
Natisni
Opravilna št.:
U-I-82/08
Datum odločitve:
15. 1. 2009
ECLI:
ECLI:SI:USRS:2009:U.I.82.08
Akt:
Uredba o dopolnitvi Uredbe o koncesiji za rabo reke Drave za proizvodnjo električne energije (Uradni list RS, št. 1/08), 1. čl.
Uredba o koncesiji za rabo reke Drave za proizvodnjo električne energije (Uradni list RS, št. 26/03, 101/03, 88/04, 118/05 in 124/06), 12. c čl.
Izrek:
Pobuda za začetek postopka za oceno ustavnosti in zakonitosti 1. člena Uredbe o dopolnitvi Uredbe o koncesiji za rabo reke Drave za proizvodnjo električne energije (Uradni list RS, št. 1/08) in 12.c člena Uredbe o koncesiji za rabo reke Drave za proizvodnjo električne energije (Uradni list RS, št. 26/03, 101/03, 88/04, 118/05 in 124/06) se zavrže.
Evidenčni stavek:
Pobudnica nima pravnega interesa, če ne izkaže, da izpodbijani določbi neposredno posegata v njen pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Družba  Holding Slovenske elektrarne, d. o. o., Ljubljana
Datum vloge:
31. 3. 2008
Vrsta odločitve:
sklep
Vrsta rešitve:
zavrženje
Dokument:
US28502
Dokument v PDF obliki:
U-I-82-08.pdf
77 KB
Prenesite datoteko
U-I-82/08-4
15. 1. 2009
SKLEP
Ustavno sodišče je v postopku za preizkus pobude družbe Holding Slovenske elektrarne, d. o. o., Ljubljana, ki jo zastopa dr. Metka Arah, odvetnica v Ljubljani, na seji 15. januarja 2009
sklenilo:
Pobuda za začetek postopka za oceno ustavnosti in zakonitosti 1. člena Uredbe o dopolnitvi Uredbe o koncesiji za rabo reke Drave za proizvodnjo električne energije (Uradni list RS, št. 1/08) in 12.c člena Uredbe o koncesiji za rabo reke Drave za proizvodnjo električne energije (Uradni list RS, št. 26/03, 101/03, 88/04, 118/05 in 124/06) se zavrže.
Obrazložitev
1. Pobudnica izpodbija v izreku tega sklepa navedena predpisa. Zatrjuje, da sta v neskladju s členi Ustave 14, 22, 25, 74, 147, 153 in 155. Pravni interes utemeljuje z navedbo, da je na podlagi izpodbijanih določb zavezanka za plačilo nadomestila za omejeno rabo prostora. Pobudnici naj bi Agencija Republike Slovenije za okolje (v nadaljevanju Agencija) izdala račune za plačilo te dajatve. Navaja, da teh računov ni plačala in ji jih je vrnila. Agencija pa naj bi te račune 13. 2. 2008 odstopila Ministrstvu za okolje in prostor. Predlaga, naj Ustavno sodišče izpodbijani določbi odpravi.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana predpisa ne učinkujeta neposredno. V takšnih primerih se lahko pobuda vloži šele po izčrpanju pravnih sredstev v postopkih na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08 in OdlUS, XVII, 2). Iz razlogov, navedenih v citiranem sklepu, pobudnica še ne izkazuje pravnega interesa za oceno ustavnosti in zakonitosti izpodbijanih določb. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik